Kohtuasi T-345/05

Ashley Neil Mote

versus

Euroopa Parlament

„Privileegid ja immuniteedid — Euroopa Parlamendi liige — Immuniteedi äravõtmine”

Esimese Astme Kohtu otsus (seitsmes koda), 15. oktoober 2008 II ‐ 2853

Kohtuotsuse kokkuvõte

Otsus, millega parlament võtab ühelt oma liikmelt immuniteedi, allub ühenduse kohtu poolt teostatavale seaduslikkuse kontrollile vastavalt EÜ artikli 230 esimesele lõigule, kuna selle puhul on tegemist aktiga, mis tekitab või mille eesmärk on tekitada õiguslikke tagajärgi kolmandatele isikutele. Nimelt tekitab see otsus õiguslikke tagajärgi, mis väljuvad parlamendi sisemise korralduse raamidest, kuna see võimaldab parlamendiliikme, keda immuniteedi võtmise taotlus puudutab, vastutusele võtta. Sellega seoses, isegi kui privileegid ja immuniteedid, mis on ette nähtud Euroopa ühenduste privileegide ja immuniteetide protokollis, on ette nähtud üksnes ühenduse huvides, on tõsi ka see, et need on sõnaselgelt antud ühenduse institutsioonide ametnikele ja muudele teenistujatele ning parlamendiliikmetele. See, et privileegid ja immuniteedid on ette nähtud ühenduse avalikes huvides, õigustab institutsioonidele antud võimalust vajaduse korral immuniteet ära võtta, kuid ei tähenda, et need privileegid ja immuniteedid on antud ühendusele ja mitte otseselt ametnikele, muudele teenistujatele ja parlamendiliikmetele. Protokolliga antakse asjassepuutuvatele isikutele subjektiivne õigus, mille järgimine on tagatud EÜ artiklis 230 ette nähtud kaebeõigusega. (vt punktid 28, 29 ja 31)

Otsene puutumus eeldab, et vaidlustatud ühenduse meede avaldab otsest mõju isiku õiguslikule olukorrale ega jäta meedet rakendama kohustatud adressaadile mingit kaalutlusõigust – akti rakendamine on puhtautomaatne ja tuleneb vaid ühenduse õigusnormidest, ilma et kohaldataks muid vahenorme. Kuna Euroopa ühenduste privileegide ja immuniteetide protokolli artiklites 9 ja 10 ette nähtud immuniteet kaitseb parlamendiliikmeid teatavate meetmete eest, mis võivad takistada nende ülesannete täitmist, muudab parlamendi otsus immuniteedi äravõtmise kohta parlamendiliikme õiguslikku olukorda ainuüksi selle kaitse tühistamise tagajärjel, kuna taastatakse tema staatus isikuna, kelle suhtes kehtivad liikmesriikide üldkohaldatavad normid ning seega saab tema suhtes kohaldada meetmeid, eelkõige teda kinni pidada ja tema suhtes kohtumenetlust algatada, mis on nende üldkohaldatavate normidega ette nähtud, ilma et seejuures ükski vahenorm oleks vajalik. Liikmesriigi asutustele jäetud kaalutlusõigus – pärast immuniteedi võtmist jätkata parlamendiliikme suhtes alustatud menetlust või sellest loobuda – ei mängi mingit rolli viimati nimetatu õigusliku olukorra otsese puutumuse küsimuses, kuna immuniteedi äravõtmise otsusega seonduvad tagajärjed piirduvad niisuguse kaitse kõrvaldamisega, mis tal oli tänu parlamendiliikme staatusele, ja selleks ei ole vaja ühtegi täiendavat rakendusmeedet. (vt punktid 33–35)

Euroopa ühenduste privileegide ja immuniteetide protokolli artikli 10 viimasest lõigust, mille kohaselt immuniteet ei takista Euroopa Parlamendil kasutamast õigust võtta oma liikmelt immuniteet, tuleneb, et parlament on pädev otsustama parlamendiliikmelt immuniteedi võtmise taotluse üle. Seevastu ei sisalda protokoll ega parlamendi kodukord ühtegi eeskirja, mille kohaselt on parlament pädev asutus selleks, et tuvastada protokolli artiklis 8 ette nähtud privileegi olemasolu. Pealegi ei ole protokolli artiklite 8 ja 10 kohaldamisala sama. Artikli 10 eesmärk on tagada parlamendiliikmete sõltumatus, vältides seda, et neile avaldatakse parlamendi istungjärkude ajal survet, mis seisneb arreteerimise ja kohtumenetlusega ähvardamises, samas kui artikli 8 ülesanne on kaitsta parlamendiliikmeid nende liikumisvabadusele seatavate piirangute eest, välja arvatud kohtulikud piirangud. Parlamendi pädevuse puudumise korral artiklis 8 sätestatud privileegi võtmiseks ei riku parlament ühtegi õigusnormi, kui ta otsustab parlamendiliikmelt immuniteedi võtta ilma seisukohta võtmata privileegi suhtes, mis viimati nimetatule parlamendiliikmena oli antud. (vt punktid 45–47, 50, 51 ja 69)